Махуэрыеджэ мардэм тохьэж
Уз зэрыцIалэ лIэужьыгъуэщIэр здынэса сыт хуэдэ щIыпIэми хуэдэу, ди къэралым щекIуэкI гъащIэми лъэныкъуэ куэдкIэ зэхъуэкIыныгъэ инхэр игъуэтащ. Ахэр нэсащ экономикэми, политикэми, щэнхабзэми, щIэныгъэми, н. къ. Лъэныкъуэегъэзу къэнакъым егъэджэныгъэ-гъэсэныгъэ IэнатIэри. Ари ящыщщ зэхъуэкIыныгъэхэр нэрылъагъу дыдэу щекIуэкI унэтIыныгъэхэм.
Къапщтэмэ, гъэ еджэгъуэр нэхъ пасэу иухащ, егъэджакIуэхэмрэ еджакIуэхэмрэ зэман пыухыкIакIэ зэпыIудзауэ зэдэлэжьащ, курыт школыр мы гъэм къэзыуххэм хуэгъэпса пшыхьыр онлайн щытыкIэм иту екIуэкIащ, мардэ хэхахэм тету йокIуэкI Зыуэ щыт къэрал къэпщытэныгъэхэри. А псори щIащIэжыр цIыхухэм я узыншагъэр хъума хъун, уз зэрыцIалэм нэхъри земыгъэубгъун пап- щIэщ.
ИпэкIэ хэIущIыIу зэрыхъуащи, 2020 — 2021 гъэ еджэгъуэщIэр школхэмрэ сабий гъэсапIэхэмрэ фокIадэм и 1-м щаублэжынущ, хабзэ щыIахэм, махуэрыеджэ щытыкIэм тету. Гъэ еджэгъуэщIэм и пэщIэдзэ дыдэм сыт щыгъуи дгъэлъапIэу щыта ЩIэныгъэхэм я махуэри щекIуэкIынущ IуэхущIапIэхэм, атIэми, санитар-эпидемиологие хабзэхэм къагъэув мардэхэр зыщамыгъэгъупщэу. А Iуэхум иджыблагъэ тепсэлъыхьащ УФ-м егъэджэныгъэмкIэ и министр Кравцов Сергей, «Пандемием кърикIуахэр: егъэджэныгъэ IэнатIэм щыщыIэ Iэмалхэмрэ Iуэху зехьэкIэщIэхэмрэ» фIэщыгъэр зиIа дунейпсо конференцым хэту.
— ФокIадэм и 1-м егъэджакIуэхэри еджакIуэ цIыкIухэри екIуэлIэжынущ школхэм, лэжьыгъэри яублэжынущ, гуфIэгъуэм епха дауэдапщэхэри щыIэнущ, — къыхигъэщащ Кравцовым. — АрщхьэкIэ зыщыдгъэгъупщэн хуейкъым уз зэрыцIалэм къытригъэзэжынкIэ зэрыхъунур. Абы къыхэкIыу ткIийуэ дгъэзэщIэн хуейщ «Роспотребнадзор»-м къытхуигъэув хабзэ хэхахэр, дэтхэнэми и узыншагъэр тхъумэн папщIэ.
Апхуэдэу фокIадэм и пэщIэдзэм курыт школхэм щрагъэкIуэкIынущ еджакIуэхэм ябгъэдэлъ щIэныгъэхэр наIуэ къэщIыным хуэгъэпса къэпщытэныгъэ лэжьыгъэхэр. Абыхэм къагъэлъагъуэм елъытащ еджапIэхэм щрагъэкIуэкIыну пэщIэдзэ Iуэхугъуэхэр. Гъатхэм егъэджэныгъэр зэпэщхьэхуэу зэрекIуэкIам и зэранкIэ зи щIэныгъэр, зэфIэкIыр нэхъ къэлъэхъша ныбжьыщIэхэм щхьэхуэу ядэлэжьэн зэрыхуейм гу лъаригъэтащ министрым.
Гъэ еджэгъуэщIэр дызэреса хаб-зэм тету зэрыдублэжынур нэхъри щIагъэбыдащ Къэрал Думэм Егъэджэныгъэмрэ щIэныгъэмкIэ и комитетым и пашэ Никонов Вячеслав и псалъэхэм. Абы зэрыжиIамкIэ, лэжьыгъэр зэпэщIэхауэ егъэкIуэкIынымкIэ къэралым и егъэджэныгъэ IэнатIэм ехъулIэныгъэфIхэр зригъэгъуэтами, курыт школхэри еджапIэ нэхъыщхьэхэри махуэрыеджэ мардэм техьэжынущ фокIадэм и 1-м къыщыщIэдзауэ.
ЖЫЛАСЭ Маритэ.
